V septembri súd uznal Milana Mazureka vinným z hanobenia rasy, národa a presvedčenia. Uložil mu zaplatiť pokutu 10-tisíc eur.

S extrémistickými výrokmi exposlanca Milana Mazureka, za ktorého ho odsúdili, mal podľa Národnej kriminálnej agentúry (NAKA) verejne súhlasiť Robert F. a svoj postoj šíril cez sociálne siete.

„Vyšetrovateľ NAKA obvinil Roberta F. z trestných činov hanobenia národa, rasy a presvedčenia, podnecovania k národnostnej, rasovej a etnickej nenávisti v súbehu s trestným činom schvaľovania trestného činu,“ informovala polícia dnes popoludní na sociálnej sieti.

Sporné výroky Fica

Ficovi teraz podľa polície môže hroziť trest odňatia slobody na jeden až päť rokov. „Milan Mazurek povedal to, čo si myslí celý národ. Ak popravíte niekoho za pravdu, urobíte z neho národného hrdinu,“ hlásal Fico z videa na sociálnej sieti.

„Ak má byť rozsudok Najvyššieho súdu meradlom toho, čo je pri výrokoch na adresu Rómov trestným činom, to rovno môžu orgány činné v trestnom konaní vojsť do ktorejkoľvek krčmy na Slovensku a všetkých hostí pozatvárať. To sa mám naozaj báť povedať, že podporujem policajtov v tvrdých zákrokoch v osadách, ako som to urobil po zásahu polície v Moldave nad Bodvou? To sa máme báť povedať, že časť Rómov zneužíva sociálny systém?" rečnil ďalej Fico.

Najvyšší súd uznal Mazureka vinným po tom, ako niekdajší poslanec kotlebovcov vystúpil v žilinskom rádiu Frontinus. Vyjadroval sa tam napríklad o „cigánskom terore“ či peniazoch pre ľudí, ktorí pre „náš národ nikdy nič neurobili“.

Pozrite si, ako sa Fico tváril, keď sa ho novinári pýtali na obvinenie: